text: Fanget tre minutter efter røveri
  26 januar 2012 kl. 16.52
  En 21-årig mand blev torsdag formiddag anholdt af en betjent kun tre minutter efter at have begået røveri i Felsted ved Aabenraa.
  Manden begik klokken 10.45 røveri mod Spar købmanden i Østergade i Felsted ved Aabenraa. Han truede med en kniv for at få udleveret penge.
  Klokken 10.48 blev han anholdt af en betjent fra Haderslev, som egentlig i bil var på vej til et retsmøde i Sønderborg. Her skulle han afgive forklaring i en sag. Men undervejs gennem Felsted hørte han i sin radio om røveriet og spottede straks manden.
  Den 21-årige lod sig anholde uden at gøre modstand. Både kniv og penge er fundet.
  